כל עוד לא תיפתח האפשרות לטיסות לחו"ל – לתיירות הפנים יש הזדמנות להחזיר את הישראלים לנפוש בארץ. עסקי התיירות ספגו מכה כלכלית קשה במיוחד בתקופה האחרונה, בעוד שהזמן הנוכחי היה אמור להיות שיא עונת התיירות בצפון הנגב, שפורח בתפארתו, כבכל שנה.
עינת צרפתי כהן, בעלת הצימרים "עינות בר" שביישוב גבעות בר במועצה האזורית בני שמעון מספרת: "במתחם שלנו יש וילות בוטיק שמיועדות למשפחות, היום בימי הקורונה אנחנו רשאים לארח בכל וילה רק משפחה אחת. העובדים שלנו בחל"ת ולכן המשפחה המורחבת התגייסה לעזור בחזרה לשגרת התיירות. מחזירים את המתחם, אחרי חודש וחצי ללא פעילות, חזרה לפעילות, מנערים את האבק, מחדשים את המלאי של הפירות והירקות, מנקים ומחטאים לקראת האורחים שמגיעים כבר בתחילת השבוע. מגיעים אלינו אנשים שרוצים להתחבר קצת לטבע ולנוף, לשקט וללבד. אנחנו נערכים להגעה של האורחים לפי הנחיות, אנחנו נערכים עם שילוט הכוונה, קיטים שכוללים מדחום, אלכוהול-ג'ל, מסכות, חומרי חיטוי ועוד שיהיו בכל צימר".
עוד מוסיפה עינת: "בדרך כלל אנחנו מפזרים מאכלים מקומיים על השולחנות בצימר, אבל עכשיו אנחנו נערכים להגיש הכל בקופסאות ובאריזות סגורות כדי לשמור על הסטריליות. אנחנו יותר ממתרגשים להחזיר את ענף התיירות לפעילות. מרחב התיירות הכפרי הוא בדיוק מה שמתאים כרגע לעם ישראל לנופש שמנתק אותנו מהשגרה. הנגב, מרחב האפשרויות ומתחמי האירוח שלנו, בלב הנגב, במועצה האזורית בני שמעון, הוא מקום נהדר עבור משפחות, זוגות ויחידים שרוצים לקחת פסק זמן מהיומיום ולהירגע בצימר מפנק. כמו כן, מתחם עינות בר נבחר שנה חמישית ברציפות בבוקינג העולמית, כמקום האירוח הטוב בישראל".
לאה שלם, מנהלת הצימרים "גן הכרמים" בקיבוץ כרמים שבמועצה האזורית בני שמעון אמרה: "עברנו תקופה לא קלה כמו כל ענף התיירות והאירוח, היום אנחנו מתרגשים להתחיל לקבל אורחים ולחזור אט אט לשגרה. אנחנו אחרי כמה ימים בהם ביצענו את כל ההכנות לקבלת אורחים, הכל עובד כאן לפי תקן התו הסגול לפי הנחיות משרד הבריאות. דאגנו להעביר את כל צוות העובדים הדרכות כפי שנדרש, אנחנו מטפלים בכביסה בעצמנו כאן במקום, שומרים על סטריליות וניקיון ברמה מאוד גבוהה ומספקים מוצרי חיטוי בצימרים שלנו לאורחים. הנגב מחכה לאורחים מכל רחבי הארץ שיבואו ויתארחו בו, במיוחד בעונה הזאת בה האזור כולו פורח".
ניר זמיר, ראש המועצה האזורית בני שמעון: "זו הייתה תקופה קשה עבור עסקי התיירות ברחבי הארץ. החודש האחרון היה אמור להיות שיא עונת התיירות בצפון הנגב. בכל שנה בעונה זו מגיעים אל מרחבי בני שמעון אלפי מבקרים מרחבי הארץ בכל שבוע ונהנים במגוון הפעילויות שמציע האזור ומספקים התיירנים. לצערי השנה ענף התיירות ועסקי התיירות באזור ספגו מכה כלכלית קשה, אך אנחנו עומדים לצידם ונעזור להם לשוב לשיאם. אני שמח שכבר בימים הקרובים יתחילו להגיע הנה תיירים שיפקדו את הצימרים והבקתות הנהדרות ביישובי מועצת בני שמעון, ומאחל לכולנו שנחזור לשגרה במהרה".